Η **Ελληνική Βικιπαίδεια** είναι η έκδοση της Βικιπαίδειας στην ελληνική γλώσσα. Δημιουργήθηκε την 1η Δεκεμβρίου 2002. Σήμερα έχει 233.739 λήμματα. Ξεπέρασε τα 10.000 λήμματα στις 16 Μαΐου 2006, τα 100.000 λήμματα στις 9 Απριλίου 2014 και τα 200.000 λήμματα στις 27 Νοεμβρίου 2021. Είναι η 50η μεγαλύτερη γλωσσική έκδοση της Βικιπαίδειας, μπροστά από τα κροατικά και τα λιθουανικά.

Η Ελληνική Βικιπαίδεια είναι η κύρια ελεύθερη και δωρεάν διαδικτυακή εγκυκλοπαίδεια στα ελληνικά. Ο κύριος ανταγωνιστής της, η LivePedia, η οποία ξεκίνησε τη λειτουργία της το 2004, είχε πάνω από 100.000 λήμματα. Σημαντικό μέρος των λημμάτων της Livepedia προέρχεται από αναδημοσίευση περιεχομένου από διάφορους εκδοτικούς οίκους που δώρισαν περιεχόμενο. Το 2018 η Ελληνική Βικιπαίδεια είχε πάνω από 250 εκατομμύρια σελιδοπροβολές τον χρόνο. Οι προβολές της ποικίλουν ανάλογα με την εποχή του έτους, καθώς κορυφώνονται κατά τον χειμώνα (τέλη Νοεμβρίου - μέσα Μαρτίου) ενώ οι μήνες με τις λιγότερες προβολές είναι συνήθως ο Ιούνιος, ο Ιούλιος και ο Αύγουστος. Οι ενεργοί χρήστες ξεπερνούν τους 1.300 τον Απρίλιο του 2021. Οι αριθμοί των ενεργών χρηστών αυξομειώνονται με τον χρόνο περίπου στις ίδιες περιόδους.

Η κοινότητα της Ελληνικής Βικιπαίδειας έχει διεξάγει μερικές συναντήσεις κατά περιόδους από το 2008 έως το 2013. Επίσης διοργανώνει τακτικές διαδικτυακές συναντήσεις από τον Δεκέμβριο του 2020.

Στατιστικά
----------

### Γενικά

Η Βικιπαίδεια στην ελληνική γλώσσα είναι η 48η μεγαλύτερη σε πλήθος λημμάτων.

Τα τρέχοντα σύνολα είναι: 

* 233.739 λήμματα.
* 680.086 σελίδες στο σύνολο.
* 22 διαχειριστές.
* 418.272 εγγεγραμμένοι χρήστες, εκ των οποίων 900 ενεργοί (χρήστες με τουλάχιστον μια επεξεργασία τις τελευταίες 30 ημέρες).
* 10.484.451 επεξεργασίες.

Αυτές οι πληροφορίες ίσχυαν στις 21:42 στις 1 Απριλίου 2024. (Ανανέωση)

### Στατιστικά προβολών

Στα τελευταία δύο χρόνια η Ελληνική Βικιπαίδεια προβάλλεται από 5.500.000 με 6.500.000 συσκευές τον μήνα, ενώ σε καθημερινή βάση προβάλλεται από περίπου 440.000 συσκευές.

Οι περισσότερες προβολές έρχονται από την Ελλάδα. Προβολές γίνονται και σε άλλες χώρες όπως στη Κύπρο, τη Γερμανία, τις Ηνωμένες Πολιτείες, το Ηνωμένο Βασίλειο και άλλες χώρες.

Σήμερα (Μάιος 2019) η Ελληνική Βικιπαίδεια λαμβάνει περίπου 30.000.000 προβολές σε μηνιαία βάση ενώ οι αριθμοί κορυφώνονται στους χειμερινούς μήνες. Εκτός από τον αυξανόμενο αριθμό λημμάτων και τη βελτιωμένη ποιότητα οι προβολές έχουν αυξηθεί σημαντικά τα τελευταία 3 χρόνια. Είναι η δημοφιλέστερη Βικιπαίδεια στην Ελλάδα εκτός του καλοκαιριού αλλά και η δεύτερη δημοφιλέστερη Βικιπαίδεια στην Κύπρο.

### Ανά χώρα

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Προέλευση αναγνώσεων (Ιούνιος 2021)
 |
| --- |
|  |  |  |  |  |
| Ελλάδα |    | 72% |
| Κύπρος |    | 3% |
| Γερμανία |    | 1% |
| Άλλες |    | 24% |

 |

### Συνεισφορά χρηστών

Η Ελληνική Βικιπαίδεια είναι μια αρκετά ενεργή έκδοση της Βικιπαίδειας. Για ένα μεγάλο μέρος του έτους οι ενεργοί χρήστες της ελληνικής Βικιπαίδειας ξεπερνούν τους 1.000. 

Από την περίοδο 2017 και μετά υπάρχει μια συνεχής αύξηση των χρηστών που συνεισφέρουν στην ελληνική Βικιπαίδεια, φτάνοντας πάνω από τους 8.000 εγγεγραμμένους χρήστες ανά έτος σε σχέση με 6.300 το 2017, λόγω της αύξησης του αριθμού των λημμάτων και των θεάσεων της ελληνικής Βικιπαίδειας. Παράλληλα, τα προγράμματα εκπαίδευσης νέων χρηστών στην Βικιπαίδεια έχουν αυξηθεί.

Ιστορία
-------

Δείτε επίσης: Βικιπαίδεια:Ιστορία της Ελληνικής Βικιπαίδειας
Η Ελληνική Βικιπαίδεια δημιουργήθηκε την 1η Δεκεμβρίου 2002. Στις 16 Μαΐου 2006 η ελληνική Βικιπαίδεια έφτασε τα 10.000 λήμματα. Στις 10 Οκτωβρίου 2006 έφτασε τα 15.000 λήμματα ενώ στις 17 Μαρτίου 2007 έφτασε τα 20.000 λήμματα. Την περίοδο αυτή δημοσιεύονταν 30 νέα λήμματα την ημέρα ενώ ήδη δραστηριοποιούνταν 50 τακτικοί συντάκτες. Τον Δεκέμβριο της ίδιας χρονιάς η ελληνική Βικιπαίδεια έφτασε τα 30.000 λήμματα, ενώ στις 14 Φεβρουαρίου 2009 ξεπέρασε και τα 40.000 λήμματα. Δεκατέσσερις μήνες μετά, στις 10 Απριλίου 2010, ξεπέρασε τα 50.000 λήμματα και έντεκα μήνες μετά, στις 8 Μαρτίου 2011, έφτασε τα 60.000 λήμματα. Στις 22 Φεβρουαρίου 2012 έφτασε τα 70.000 λήμματα ενώ στις 2 Νοεμβρίου του ίδιου έτους έφτασε τα 80.000 λήμματα. Τον Ιούλιο του 2013 έφτασε τα 90.000 λήμματα και 271 μέρες αργότερα έφτασε τα 100.000 λήμματα στις 9 Απριλίου 2014. Στις 9 Απριλίου 2014 η Ελληνική Βικιπαίδεια ξεπέρασε τα 100.000 λήμματα. Στις 21 Οκτωβρίου 2014, 195 ημέρες μετά, η Ελληνική Βικιπαίδεια ξεπέρασε τα 110.000 λήμματα ενώ σήμερα έχει 233.739 λήμματα.

Στις 11 Ιουλίου 2016 έφτασε τα 120.000 λήμματα, μετά από 629 ημέρες. Η επιβράδυνση προκλήθηκε από τη γενική ανακαταμέτρηση των αριθμών λημμάτων στα τέλη Μαρτίου 2015 η οποία αφαίρεσε χιλιάδες ανακατευθύνσεις από τον κύριο ονοματοχώρο. Ως αποτέλεσμα, ο αριθμός των λημμάτων έπεσε τα 104.000 λήμματα, ενώ πριν την ανακαταμέτρηση τα λήμματα έφταναν τα 119.500.

Από το 2017 και έπειτα κάθε έτος τα νέα λήμματα στην ελληνική Βικιπαίδεια είναι περίπου 15.000 ανά έτος, ενώ πριν ήταν 10.000 με 12.000 το έτος. Οι τάσεις είναι γενικά σταθερές με ελαφριές αυξομειώσεις. Το 2021 γράφτηκαν πάνω από 18.000 λήμματα. Έχει υποστηριχθεί ότι η ποιότητα των λημμάτων τείνει να βελτιώνεται με τον χρόνο.

| Πρόοδος της ελληνικής Βικιπαίδειας |
| --- |
| Αριθμός λημμάτων | Ημερομηνία | Ημέρες πουμεσολάβησαν |
| 1 | 1 Δεκεμβρίου 2002 |  |
| 10.000 | 16 Μαΐου 2006 | 1.262 |
| 20.000 | 17 Μαρτίου 2007 | 305 |
| 30.000 | 27 Δεκεμβρίου 2007 | 285 |
| 40.000 | 14 Φεβρουαρίου 2009 | 415 |
| 50.000 | 10 Απριλίου 2010 | 420 |
| 60.000 | 8 Μαρτίου 2011 | 332 |
| 70.000 | 22 Φεβρουαρίου 2012 | 351 |
| 80.000 | 2 Νοεμβρίου 2012 | 254 |
| 90.000 | 12 Ιουλίου 2013 | 252 |
| 100.000 | 9 Απριλίου 2014 | 271 |
| 110.000 | 21 Οκτωβρίου 2014 | 195 |
| 120.000 | 11 Ιουλίου 2016 | 629 |
| 130.000 | 18 Απριλίου 2017 | 281 |
| 140.000 | 23 Νοεμβρίου 2017 | 219 |
| 150.000 | 1 Αυγούστου 2018 | 250 |
| 160.000 | 17 Μαρτίου 2019 | 227 |
| 170.000 | 9 Νοεμβρίου 2019 | 237 |
| 180.000 | 24 Ιουλίου 2020 | 259 |
| 190.000 | 21 Μαρτίου 2021 | 249 |
| 200.000 | 27 Νοεμβρίου 2021 | 251 |
| 210.000 | 7 Μαΐου 2022 | 162 |

Αναφορές για τη Βικιπαίδεια
---------------------------

Στον τύπο έχει αναφερθεί ως καλή πηγή γενικών γνώσεων, αλλά δέχεται και κριτική από ορισμένα Μέσα για μεροληπτική οπτική σε πολιτικά θέματα.

Τον Φεβρουάριο του 2023 υπήρξε ένα αφιέρωμα για τους συντάκτες της ελληνικής Βικιπαίδειας από την εφημερίδα Καθημερινή, πρώτη φορά ύστερα από χρόνια.

Λογότυπα
--------

* 20.000 (λήμματα), ΒΙΚΙΠΑΙΔΕΙΑ, η ελεύθερη εγκυκλοπαίδειαΕιδικό λογότυπο για τον εορτασμό των 20.000 λημμάτων στην Ελληνική Βικιπαίδεια
* 30.000 (λήμματα), ΒΙΚΙΠΑΙΔΕΙΑ, η ελεύθερη εγκυκλοπαίδειαΕιδικό λογότυπο για τον εορτασμό των 30.000 λημμάτων στην Ελληνική Βικιπαίδεια
* 50.000 (λήμματα), ΒΙΚΙΠΑΙΔΕΙΑ, η ελεύθερη εγκυκλοπαίδειαΕιδικό λογότυπο για τον εορτασμό των 50.000 λημμάτων στην Ελληνική Βικιπαίδεια
* 100.000 λήμματα, ΒΙΚΙΠΑΙΔΕΙΑ, η ελεύθερη εγκυκλοπαίδειαΕιδικό λογότυπο για τον εορτασμό των 100.000 λημμάτων στην Ελληνική Βικιπαίδεια (9 Απριλίου 2014)
* 10 χρόνια ΒΙΚΙΠΑΙΔΕΙΑ, η ελεύθερη εγκυκλοπαίδειαΕιδικό λογότυπο για τον εορτασμό των 10 χρόνων από την ίδρυση της Ελληνικής Βικιπαίδειας
* 20 χρόνια ΒΙΚΙΠΑΙΔΕΙΑ, η ελεύθερη εγκυκλοπαίδειαΕορταστικό λογότυπο της Ελληνικής Βικιπαίδειας για τα 20 χρόνια (28 Νοεμβρίου 2022)

Γλωσσικά συγγενείς Βικιπαίδειες
-------------------------------

* Βικιπαίδεια στην ποντιακή διάλεκτο
* Βικιπαίδεια στα αρχαία ελληνικά (δοκιμαστική έκδοση)

Παραπομπές
----------

1. 1 2 3  Στατιστικά - Βικιπαίδεια
2. ↑  «Wikimedia Statistics - Ελληνικά Βικιπαίδεια - total page views». *stats.wikimedia.org*. Αρχειοθετήθηκε από το πρωτότυπο στις 24 Ιανουαρίου 2020. Ανακτήθηκε στις 15 Μαΐου 2019.
3. ↑  Meta-Wiki's list of language Wikipedias ordered by size
4. ↑  «Wikimedia Statistics - Ελληνικά Βικιπαίδεια - Unique devices». *Wikimedia Statistics*. Αρχειοθετήθηκε από το πρωτότυπο στις 24 Ιανουαρίου 2020. Ανακτήθηκε στις 15 Μαΐου 2019.
5. ↑  «Wikimedia Statistics - Ελληνικά Βικιπαίδεια - Unique devices». *stats.wikimedia.org*. Αρχειοθετήθηκε από το πρωτότυπο στις 24 Ιανουαρίου 2020. Ανακτήθηκε στις 15 Μαΐου 2019.
6. ↑  «Wikimedia Statistics - Ελληνικά Βικιπαίδεια - Pageviews by country». *Wikimedia Statistics*. Αρχειοθετήθηκε από το πρωτότυπο στις 24 Ιανουαρίου 2020. Ανακτήθηκε στις 15 Μαΐου 2019.
7. 1 2  «Wikimedia Statistics - Ελληνικά Βικιπαίδεια - Total page views». *Wikimedia Statistics*. Αρχειοθετήθηκε από το πρωτότυπο στις 24 Ιανουαρίου 2020. Ανακτήθηκε στις 15 Μαΐου 2019.
8. ↑  Wikimedia Stats
9. 1 2  Κώστας Ονισένκο, *Εγκυκλοπαίδεια που εμπλουτίζεται καθημερινά* Αρχειοθετήθηκε 2007-09-30 στο Wayback Machine. Εφημ. Καθημερινή της Κυριακής, σ. 34. 24/03/2007
10. ↑  Ιστοσ. In.Gr, Ξεπέρασε τα 30.000 λήμματα η ελληνική έκδοση της Wikipedia Αρχειοθετήθηκε 2008-06-29 στο Wayback Machine. 27/12/2007
11. ↑  «Article count after the recount». *meta.wikimedia.org*. Ανακτήθηκε στις 15 Μαΐου 2019.
12. ↑  «Article count before the recount». *meta.wikimedia.org*. Ανακτήθηκε στις 15 Μαΐου 2019.

Σύνδεσμοι
---------

* Βικιπαίδεια: Πρόσβαση WAP
* Στατιστικά για τη Βικιπαίδεια
* Στατιστικά λημμάτων με υψηλή επισκεψιμότητα